*****

ΚΑΝΟΝΙΣΜΟΣ (ΕΟΚ) αριθ. 2570/84 ΤΗΣ ΕΠΙΤΡΟΠΗΣ

της 10ης Σεπτεμβρίου 1984

όσον αφορά τις επιστροφές των εξαγωγών που πραγματοποιούνται με προορισμό τις ένοπλες δυνάμεις, τους διεθνείς οργανισμούς και τις διπλωματικές αντιπροσωπείες που ευρίσκονται σε τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2), και ιδίως το άρθρο 16 παράγραφος 6, καθώς και τις αντίστοιχες διατάξεις των λοιπών κανονισμών που αφορούν κοινή οργάνωση αγοράς των γεωργικών προϊόντων,

τον κανονισμό (ΕΟΚ) αριθ. 2746/75 του Συμβουλίου της 29ης Οκτωβρίου 1975 περί των γενικών κανόνων για τη χορήγηση επιστροφών κατά την εξαγωγή στον τομέα των σιτηρών και των κριτηρίων καθορισμού του ύψους τους (3), και ιδίως το άρθρο 8 παράγραφος 2 δεύτερο εδάφιο και παράγραφος 3, καθώς και τις αντίστοιχες διατάξεις των λοιπών κανονισμών που καθορίζουν τους γενικούς κανόνες ως προς τη χορήγηση επιστροφών κατά την εξαγωγή για τα γεωργικά προϊόντα,

Εκτιμώντας:

ότι ο κανονισμός (ΕΟΚ) αριθ. 2730/79 της Επιτροπής της 29ης Νοεμβρίου 1979 περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 519/83 (5), αναφέρει στο άρθρο 20 τη φύση των εγγράφων που προσκομίζονται για να χορηγηθεί η πληρωμή της επιστροφής, διαφοροποιημένης ανάλογα με τον προορισμό·

ότι, γενικά, οι ένοπλες δυνάμεις που σταθμεύουν σε τρίτες χώρες και δεν υπάγονται στη σημαία αυτής της τρίτης χώρας, οι διεθνείς οργανώσεις και οι διπλωματικές αντιπροσωπείες που ευρίσκονται σε τρίτη χώρα, πραγματοποιούν τις προμήθειές τους με ατέλεια εισαγωγικών επιβαρύνσεων· ότι η πείρα έχει δείξει ότι οι κοινοτικοί εξαγωγείς σε ορισμένες περιπτώσεις δεν επιτυγχάνουν να προμηθεύονται τα ειδικά τελωνειακά έγγραφα τα οποία υπάρχουν ή θα έπρεπε να υπάρχουν για τις εισαγωγές των προϊόντων αυτών προς ειδικό προορισμό και τα οποία έχουν τεθεί προς κατανάλωση σε τρίτη χώρα, ενδεχομένως με απαλλαγή από δασμούς·

ότι φαίνεται δυνατόν να ληφθούν ειδικά μέτρα για τις ένοπλες δυνάμεις κράτους μέλους είτε για εκείνες που υπάγονται σε διεθνή οργανισμό, στον οποίο συμμετέχει τουλάχιστον ένα από τα κράτη μέλη, για τους διεθνείς οργανισμούς στους οποίους συμμετέχει τουλάχιστον ένα από τα κράτη μέλη, και για τις διπλωματικές αντιπροσωπείες·

ότι τα μέτρα που προβλέπονται στον παρόντα κανονισμό είναι σύμφωνα με τις γνώμες όλων των σχετικών Επιτροπών Διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις εξαγωγές που πραγματοποιούνται με προορισμό:

- τις ένοπλες δυνάμεις που σταθμεύουν σε τρίτη χώρα και ανήκουν είτε σε κράτος μέλος, είτε σε διεθνή οργανισμό στον οποίο συμμετέχει τουλάχιστον ένα από τα κράτη μέλη,

- τους διεθνείς οργανισμούς που βρίσκονται σε τρίτη χώρα και στους οποίους συμμετέχει τουλάχιστον ένα από τα κράτη μέλη,

- τις διπλωματικές αντιπροσωπείες που βρίσκονται σε τρίτη χώρα,

και για τις οποίες ο εξαγωγέας δεν δύναται να προσκομίσει τις αποδείξεις που αναφέρονται στο άρθρο 20 παράγραφος 3 ή 4 του κανονισμού (ΕΟΚ) αριθ. 2730/79, το προϊόν θεωρείται ως εισαγόμενο στην τρίτη χώρα στην οποία σταθμεύουν ή είναι εγκατεστημένοι, με υποβολή:

α) της απόδειξης πληρωμής των προϊόντων· και

β) βεβαίωσης ανάληψης που χορηγείται από τις ένοπλες δυνάμεις, το διεθνή οργανισμό ή τη διπλωματική αντιπροσωπεία, στις οποίες αποστέλλονται, στην τρίτη χώρα.

Άρθρο 2

Ο παρών κανονισμός αρχίζει να ισχύει την 1η Οκτωβρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Σεπτεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 107 της 19. 4. 1984, σ. 1.

(3) ΕΕ αριθ. L 281 της 1. 11. 1975, σ. 78.

(4) ΕΕ αριθ. L 317 της 12. 12. 1979, σ. 1.

(5) ΕΕ αριθ. L 58 της 5. 3. 1983, σ. 5.